
Erdősávval határolt mezőgazdasági parcella kisemlős közösségének változása az őszi búza és az aratást követő visszazöldítés időszakában

Kutatásunk során az erdősávval határolt mezőgazdasági parcella kisemlős közösségeit vizsgáltuk. A parcellán történő aratás alapján elkülönítettünk két időszakot, a nyári időszakban őszi búzában, míg az őszi időszakban a már kialakult visszazöldítésben végeztük vizsgálatainkat. Elsődleges célunk az erdősáv és az aratást követő visszazöldítés kisemlős közösségeinek összetételére gyakorolt hatása volt. A főkoordináta analízis szórás diagramján a vizsgált területek (őszi búza, erdősáv nyár, visszazöldítés, erdősáv ősz) között nem tapasztaltunk szignifikáns különbséget. A területeken mindenesetben nagyon hasonló fajszámot tudtunk kimutatni, diverzitás tekintetében a visszazöldített parcella bizonyult a legdiverzebb élőhelynek. A fajgyakorisági görbék eredményei azt mutatták, hogy a parcellákban a mezei pocok rendelkezett a legnagyobb abundanciával, míg a fajrangsor következő elemei a fás vegetációt kedvelő, tehát az erdősávban legnagyobb tömegességgel előforduló Apodemus fajok voltak. További vizsgálataink során GLMM modelleket futattunk le, mely során nyomon követtük a mintavételi időszak, a területek borításának és ezen két változó interakciójának hatását. Az erdősávnak szignifikáns pozitív hatása volt a pirók erdeiegér előfordulási valószínűségére mind a két vizsgálati időszakban. A sárganyakú erdeiegér az őszi búza parcellához képest nagyobb valószínűséggel fordult elő az erdősávban, míg a zöldítés kialakulása után szignifikáns csökkenést tapasztalunk az előfordulási valószínűségben a mintavételi időszak függvényében. Ha csak a parcellákat, mint élőhelyeket vizsgáltuk, mindkét erdeiegér a zöldített területet részesítette előnyben, míg a mezei pocok aratás előtti fokozott előfordulási valószínűsége az aratást követően lecsökken, azonban a mintavételi időszak előrehaladtával szignifikáns pozitív növekedést mutat. Megállapítható, hogy a visszazöldítés és a középen elhelyezkedő erdősáv hatással van a parcellán kialakuló kisemlős közösségek összetételére, hiszen a zöldítésben az erdeiegerek sokkal nagyobb valószínűséggel fordulnak elő, mint az őszi búza borítású parcellában.



